ANC en DA kop aan kop in PretoriaDaar heers Donderdag teen middagete nog ŉ verbete stryd tussen die ANC en die DA om in Pretoria aan bewind te wees, gebaseer op die stemme wat reeds in vanjaar se algemene verkiesing getel is. Uit die 35 719 stemme wat reeds getel is, loop die ANC voor met 15 765 stemme (44.14%) en die DA is kort op sy hakke met 14 659 stemme (41.04%). Die Vryheidsfront Plus was derde met 2 248 of 6.29% van die stemme, terwyl die Ekonomiese Vryheidsvegters (EFF) 1 881 stemme verwerf het. In die nasionale verkiesing van 2009 het die ANC koning gekraai met 61.07% van die stemme, en het hulle 59.95% in Gauteng verwerf. Die DA was nasionaal tweede met 24.90% en tweede met 25.06% in die provinsie. – SAPA